Rimski toponimi antičke Bosne

U sljedećem spisku navedeno je oko 70 latinskih toponima, odnosno romanizovanih iz starog grčkog, za koje postoje bilo kakvi zapisi iz vremena Rimske imperije. Ovaj spisak obuhvata rimske nazive starih naselja, rijeka i planina na području Bosne i Hercegovine. Najvažniji antički izvori brojnih informacija o osvojenim zemljama su rimski cestovni vodiči *(itineraria)* nalik današnjim autokartama, na kojima su uz makadamske drumove šematski naznačeni hanovi (kao danas moteli) za predah, nabavu živeža i zamjenu svježih konja. 

Kao pragmatični vojnici i trgovci, stari Rimljani nisu previše mijenjali domaće toponime osvojenih zemalja, pa su imena ženskog roda većinom ostala ista, a u muškom i srednjem rodu bi tek dodali nastavak -us ili -um. Ovdje nisu navedeni mogući stariji toponimi koji se tek indirektno izvode iz današnjih etimološkom rekonstrukcijom, nego samo pravi pisani antički nazivi. 

## Kontinuitet autohtonih toponima 
Iz ovog spiska je odmah vidljivo da su u Bosni i Hercegovini antički toponimi do danas prilično dobro sačuvani u slabo izmjenjenom obliku, pa se na ostalom Balkanu izvan Grčke i jadranskih ostrva, baš u BiH dosad sačuvalo ponajviše antičkih toponima. Od pismeno usporedivih 70 naziva, njih oko **2/5** u današnjoj BiH imaju vidljivu antičku podlogu. Ovo je nadasve očito u današnjim imenima bosanskih rijeka gdje među usporedivim antičkim *hidronimima* (vodeni toponimi), gotovo svi nazivi rijeka pa čak i manjih rječica u BiH potiču iz antičkih hidronima: tu je jedna od malobrojnih iznimaka Trebižat (antički *Orontius*). 

Takav kontinuitet antičkih toponima u BiH sve do danas stvarno znači da su se tu obilno održali i autohtoni potomci antičkih starinaca koji su u živom govoru uz neznatne izmjene sačuvali sve takve drevne nazive (na slično upućuju i nova biogenetska istraživanja u BiH). 

Ako su se takvi drevni toponimi najbolje sačuvali baš u današnjim imenima rijeka, to nadalje potvrđuje da su se starinci razmjerno najbolje održali kao seoski ratari u pripadnim rječnim dolinama, a manje u bosanskim planinama gdje je brojnost antičkih toponima znatno niža. To znači da su se, od seobe naroda u srednjem vijeku pa sve donedavno ovdašnji poljoprivrednici većinom održali na svojoj zemlji, dok su se vlaški stočari sezonski kretali duž bosanskih planina i tamo dijelom unosili nove drugačije toponime iz krajeva odakle su doseljeni, pa zato u nazivlju planina BiH većinom nema tog antičkog kontinuiteta.

## *Bassanias* i **Bassantes**
Naročito je važno da je i samo ime Bosne zapravo antičkog porijekla: ilirsko *Bathinus* označuje dolinu rijeke Bosne čiji se naziv kasnije proširio i na svu okolnu zemlju. Također i posebni rimski antroponim **Bassantes** (latinski singular: Bassans, gen. Bass**an**tis, plur. Bass**an**tes = 3. deklinacija), označuje antičke stanovnike uzduž doline Bosne, pa je to prastari izvorni protonim iz kojeg zatim nastaju srednjovjekovni Bošnjani i kasniji oblik Bošnjaci. 

Naprotiv u susjednoj Srbiji i kopnenoj Hrvatskoj je broj dosad baštinjenih antičkih toponima znatno manji - osim na jadranskim ostrvima i dijelu obale. Za razliku od autohtonih antičkih Basanta, na Balkanu su Hrvati, Srbi i Bugari sve do srednjeg vijeka bili nepoznati, jer su tek kasnije pristigli nakon seobe naroda i tu su po propasti Rimske Imperije zapisani kao srednjovjekovni Croatae, Serbi et Bulgari (ili bizantski: Chrobatoi, Serboi kai Balgaroi).

### Oznake
* zvjezdica ( * ) = Romanizirani starogrčki nazivi
* **bold** = Dosad sačuvani antički nazivi preoblikovani u današnje bosanske toponime
* *kurziv* = Prevedeni sinonimi, odnosno međujezični *kalkovi* sličnog značenja koji isto upućuju na prisutnost starinaca kao izvornika za prevođenje.

## Rimska antička naselja
* Ad Fines = Banja Luka
* Addrinum = Zvornik
* Adledios = Rekavice na Vrbasu
* Admatrice = Travnik
* Arduba = Vranduk
* Argentaria = *Srebrenica* (lat. argentatus = srebren)
* Azizium = Gacko
* Baloie* = Ključ
* Bariduo = Glamoč
* Bassante = Šamac
* Bistue = Zenica
* Cleuna = **Kulen** Vakuf
* Cypris* = **Kupres**
* Dalluntum = Neum
* Daorson* = Ošanjići (Stolac)
* Delminium = **Duvno** / Tomislavgrad
* Emporium* = Gabela
* Fusciana = Ljubuški
* Leusaba = Jajce
* Marsonia = Bos. Brod
* Martar = Mostar
* Pelva = Livno
* Praetorium = Bos. Dubica
* Raetinium = Bihać
* Salinae = *Tuzla* (lat. salinae = solana)
* Salviae = Podhum
* Saranda = Bos. Petrovac
* Servitium = Bos. Gradiška
* Tribunia = Trebinje

## Antička imena rijeka
* Autarias = **Tara**
* Bassanias* i Bassanius = rijeka **Bosna** (nepravilno je novo pisanje "Ba**s**an": to bi se latinski čitalo Ba**z**an pa mora biti 2 ss)
* Bathinus **?** = u historiji pripisan rijeci Bosni: ali u izvorniku je na rimskom Interamniju (međurječje) što je bliže **Bosut**u u Slavoniji.
* Bona = **Buna**
* Corona = **Korana**
* Drinus = **Drina**
* Limus = **Lim**
* Losua = **Lašva**
* Martarita = Ugrovača
* Naro = **Neretva**
* Oeneus = **Una** (kasniji oblik poznat od srednjeg vijeka)
* Orontius* = Trebižat
* Preva = **Pliva**
* Rama = **Rama**
* Sana = **Sana** 
* Saus* i Savus = **Sava**
* Tribessa = Trebišnjica
* Urpanus = **Vrbas**

## Klasična imena planina
Skraćenice: M. = Mons i visina u metrima

* Alpes Illyricae = Dinaridi (Dinarski planinski sistem)
* M. Albius = Plješevica, 1649 m
* M. Buxanus = Trgovska gora, 630 m (kod Otoke uz Unu)
* M. Cleunius = Klekovača, 1961 m
* M. Daesitius = Romanija, 1649 m
* M. Daversus = Prenj, 2155 m
* M. Delontius = Cincar, 2006 m
* M. Destinius = Ozren, 1452 m
* M. Dindarus = **Dinara**-Troglav, 1913 m
* M. Domavius = Zvijezda, 1381 m
* M. Galas = Uzlomac, 1018 m
* M. Hormus* = **Orjen**, 1895 m
* M. Lamatinus = Čemernica, 1338 m
* M. Leucinius* = *Bjelaštica* - Leotar, 1396 m (grč. leucos = bijel)
* M. Masaeus = Manjača, 1239 m
* M. Matrix = Vlašić, 1943 m
* M. Megyretus* = Maglić, 2386 m
* M. Melcumis = Zelengora, 2015 m
* M. Oserias = Kozara, 978 m
* M. Pineus = Čvrsnica, 2226 m
* M. Sardaeus = Vranica, 2112 m
* M. Sarutis = Grmeč, 1604 m
* M. Ulcirus = Tušnica, 1700 m
* M. Vecenicus = Velež, 1969 m

## Također pogledajte 
* Latinski jezik
* Rimska imperija
* Spisak rijeka u Bosni i Hercegovini

Kategorija:Bosna i Hercegovina u vrijeme Rimljana